Firm - union objectives in a strategic context
Authors: Μαμάκης Στέφανος 
Published: August 2021

Η παρούσα διατριβή εντάσσεται στο θεωρητικό πλαίσιο των Οικονομικών της Εργασίας, χρησιμοποιώντας αναλυτικά εργαλεία από την Βιομηχανική Οργάνωση και την Θεωρία Παιγνίων. Θεματικά, διακρίνεται σε 3 διαφορετικά κεφάλαια: Κεφάλαιο 1ο: Union-Oligopoly Bargaining and Foreign Direct Investments (F.D.I.)Σε ένα παίγνιο 5 σταδίων αναλύουμε ένα δυοπώλιο με ανταγωνισμό a la Cournot, όπου η τοπική επιχείρηση παράγει και διαθέτει το προϊόν της αποκλειστικά στην εγχώρια αγορά, ενώ η πολυεθνική ανταγωνίζεται είτε μέσω διεθνούς εμπορίου, είτε υλοποιώντας ΑΞΕ στην χώρα υποδοχής. Η έρευνα εστιάζεται στο κατά πόσο οι δομές οργάνωσης των εργατικών ενώσεων (αποκεντρωμένες ή κεντρικές) μπορούν να χρησιμοποιηθούν ως στρατηγικό εργαλείο υποδοχής Άμεσων Ξένων Επενδύσεων καθώς και στην ανάδειξη των στρατηγικών επιλογών των οικονομικών μονάδων σε σχέση με τους αντικειμενικούς τους σκοπούς. Τα αποτελέσματα της έρευνας αποκαλύπτουν ότι το θεσμικό πλαίσιο οργάνωσης των εργατικών ενώσεων κατά τις συλλογικές διαπραγματεύσεις μπορεί ενίοτε – και κάτω από συγκεκριμένες προϋποθέσεις – να λειτουργήσει ως εργαλείο πολιτικής, προσελκύοντας ή αποτρέποντας ΑΞΕ. Κεφάλαιο 2ο: Union Oligopoly Bargaining and Undeclared Labour Στο κεφάλαιο αυτό εξετάζεται η φύση της αδήλωτης εργασίας και οι επιπτώσεις της στην αγορά και την κοινωνική ευημερία. Η όλη ιδέα στηρίζεται στο κόστος ευκαιρίας που υπάρχει μεταξύ φορολόγησης και εισφορών κοινωνικής ασφάλισης όταν χρησιμοποιείται αδήλωτη εργασία.Η ανάλυση περιλαμβάνει διαφορετικές διαστάσεις της αγοράς (εξωγενής μισθός, αποκεντρωμένες συλλογικές διαπραγματεύσεις, ατομικές διαπραγματεύσεις, προοδευτική και αναλογική φορολόγηση επιχειρήσεων και εργαζομένων, άμεση και έμμεση φορολόγηση κ.α.) σε διαφορετικά αναλυτικά εργαλεία (μεγιστοποιητικά υποδείγματα Ι/Ο, μοντέλο αναφοράς, ανάλυση σε αμιγείς στρατηγικές).Τα συμπεράσματα της έρευνας υποδεικνύουν ότι η αναλογία μεταξύ φορολογικού συντελεστή και ποσοστού εισφορών κοινωνικής ασφάλισης μπορεί να χρησιμοποιηθεί ως στρατηγικό εργαλείο ενδογενούς εσωτερικής πειθαρχίας επιχειρήσεων και εργαζομένων, ώστε να εξαλειφθεί το φαινόμενο της αδήλωτης εργασίας. Ακόμα, προτείνονται μέτρα πολιτικής ενώ παράλληλα διερευνώνται οι ισορροπίες κατά Nash και οι περιπτώσεις απόκλισης από αυτές. Κεφάλαιο 3ο: Efficiency of Price Competition Versus Quantity Competition in Unionized OligopolyΣε ένα υπόδειγμα δυοπωλίου με αποκεντρωμένες διαπραγματεύσεις μισθών, διερευνάται εάν είναι εφικτό η ατζέντα των συλλογικών διαπραγματεύσεων να περιλαμβάνει - εκτός των μισθών - και την απασχόληση και κατά πόσο επηρεάζεται από τον τύπο του ανταγωνισμού. Ακόμα, αντικείμενο έρευνας αποτέλεσε και η ανάδειξη της περισσότερο κοινωνικά αποτελεσματικής ατζέντας συλλογικών διαπραγματεύσεων ανά τύπο ανταγωνισμού. Τα συμπεράσματα της έρευνας δείχνουν ότι όταν οι επιχειρήσεις ανταγωνίζονται στις τιμές, η ατζέντα διαπραγματεύσεων για κάθε ζεύγος επιχείρησης και εργατικής ένωσης στην τελική ισορροπία θα αφορά μόνο τους μισθούς. Εάν ανταγωνίζονται στις ποσότητες, και με την προϋπόθεση ότι η διαπραγματευτική δύναμη των εργατικών ενώσεων είναι αρκετά χαμηλή, τότε προκύπτει ότι η ατζέντα διαπραγματεύσεων θα περιλαμβάνει εκτός από τον μισθό και την απασχόληση για τουλάχιστον ένα ζεύγος επιχείρησης και εργατικής ένωσης. Τέλος, η ανάλυση υποδεικνύει ότι ο ανταγωνισμός στις ποσότητες μπορεί να αποδειχθεί πιο αποτελεσματικός από αυτόν στις τιμές.